               AN COIMISIÚN EORPACH
            An Bhruiséil,16.7.2020
            COM(2020) 319 final
            2020/0142(APP)
            Togra le haghaidh
            CINNEADH ÓN gCOMHAIRLE
            Lena leasaítear Cinneadh 2003/76/CE lena mbunaítear na bearta is gá chun an Prótacal a chur chun feidhme, ar Prótacal é atá i gceangal leis an gConradh ag bunú an Chomhphobail Eorpaigh, maidir leis na hiarmhairtí airgeadais toisc Conradh CEGC a dhul in éag agus maidir leis an gCiste Taighde um Ghual agus Cruach

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

               Dhaingnigh an tAontas Eorpach Comhaontú Pháras an 4 Deireadh Fómhair 2016 ag geallúint go gcuideoidh an tAontas leis an ardú teochta domhanda a choimeád níos lú ná 2 °C agus go bhféachfaidh sé lena shrianadh ag 1.5 °C. De bhun na hoibleagáide idirnáisiúnta sin, tá aontaithe ag an Aontas agus ag na Ballstáit sraith spriocanna uaillmhianacha a shocrú chun astaíochtaí gás ceaptha teasa a laghdú idir 80 % agus 95 % faoi 2050 agus 40 % faoi 2030.

               I mí na Samhna 2018 chuir an Coimisiún i láthair a fhís fhadtéarmach chun geilleagar rachmasach, nua-aimseartha, iomaíoch agus aeráidneodrach a bhaint amach faoi 2050 - A Clean Planet for all [Pláinéad Glan do Chách]
                  1
               . I ndiaidh cuirí a fháil ó Pharlaimint na hEorpa agus ón gComhairle Eorpach, thug an Coimisiún breac-chuntas ina Theachtaireacht ar roinnt beart, lena n‑áirítear féachaint ar bhealaí inar féidir le sócmhainní an Chomhphobail Eorpaigh do Ghual agus Cruach faoi leachtú tacú le teicneolaíochtaí ceannródaíocha maidir le déanamh cruach atá beagnach saor ó charbón.

               I gcomhréir lena fhís fhadtéarmach, i mí na Nollag 2019 d’fhoilsigh an Coimisiún an Teachtaireacht maidir leis an gComhaontú Glas don Eoraip
                  2
               . I measc na mbeart arna ndéanamh, chuir an Coimisiún dícharbónú na hearnála cruach ar an gclár oibre polaitiúil mar ábhar tosaíochta agus tá sé tiomanta féachaint an féidir cuid den chistiú faoin gComhphobal Eorpach do Ghual agus Cruach faoi leachtú a úsáid chun tacú le próisis déanta cruach atá beagnach saor ó charbón faoi 2030. Tá idir €175 agus €290 billiún d’infheistíochtaí bliantúla breise ag teastáil ón Eoraip sna blianta seo amach romhainn. Sa chomhthéacs sin, laistigh de Phlean Infheistíochta an Chomhaontaithe Ghlais don Eoraip, molann an Coimisiún go ndéanfar athbhreithniú ar bhunúis dlí an Chiste Taighde um Ghual agus Cruach chun sreabhadh caipitil phríobháidigh go dtí tionscadail ghlasa a spreagadh.

               Is clár cistiúcháin de chuid an Aontais é Clár Taighde an Chiste Taighde um Ghual agus Cruach (RFCS) lena maoinítear tionscadail taighde sna hearnálacha guail agus cruach. Tá a bhunúis dlí féin ag RFCS atá lasmuigh den Chreat Airgeadais Ilbhliantúil. Tar éis don Chonradh ag bunú an Chomhphobail Eorpaigh do Ghual agus Cruach (CEGC) a dhul in éag in 2002 agus faoi Phrótacal 37 atá i gceangal le Conarthaí an Aontais, bhunaigh na Ballstáit “an Ciste Taighde nua um Ghual agus Cruach” (RFCS) chun teacht i gcomharba leanúnach ar Chláir Thaighde agus Cláir Fhorbairt Theicniúil um Ghual agus Cruach de chuid an Chomhphobail Eorpaigh do Ghual agus Cruach. Chuireadh Clár Taighde RFCS cistiúchán EUR 40 milliún ar fáil go bliantúil d’earnálacha atá gaolmhar le gual agus cruach i gcomhair taighde agus nuálaíochta (le dáileadh 27,2 % don ghual agus 72,8 % don chruach) rud a thug páirtithe tionsclaíocha, FBManna, ceannionaid taighde agus ollscoileanna ar fud an Aontais le chéile chun eolas a fhorbairt agus nuálaíocht a chothú. Cistítear a chuid gníomhaíochta leis an ioncam a ghintear trí shocmhainní CEGC faoi leachtú, i gcomhréir le mír 2 d’Airteagal 1 de Phrótacal 37. Chun luaineachtaí i maoiniú an taighde a d’fhéadfadh teacht as gluaiseachtaí sna margaí airgeadais a laghdú a oiread agus is féidir, cuirtear socrú smúdála i bhfeidhm. Mar sin féin, i ndiaidh meath ar ioncaim ó bhainistiú sócmhainní, thit an méid cistithe a fuair buiséad RFCS ón nglanioncam agus ón sásra smúdála ó EUR 42 mhilliún in 2017 go dtí EUR 12 mhilliún in 2019. In 2017, mhol an Coimisiún úsáid a bhaint as gealltanais saortha agus orduithe aisghabhála lena gcuirfear EUR 40 milliún breise leis an mbuiséad go dtí 2020
                  3
               . In Aibreán 2018, ghlac Parlaimint na hEorpa rún reachtach [P8_TA (2018)0061]
                  4
                a bhí ag gabháil leis an toiliú a thug sí maidir le Cinneadh 2018/599 ón gComhairle
                  5
               , a raibh sé d’aidhm aige údarú a thabhairt d’úsáid na ngealltanas saortha agus na n‑orduithe gnóthaithe uile a rinneadh faoi chlár “an Chiste Taighde um Ghual agus Cruach” (RFCS) ó 2003 i leith. Sa rún sin, d’iarr Parlaimint na hEorpa go mbainfear leas níos gníomhaí as bainistiú shócmhainní CEGC faoi leachtú, nó fiú roinnt de na cistí sin a úsáid chun mórthionscadail a sheoladh maidir le cuach ón Eoraip a dhéanamh glan agus iomaíoch.

               Mar a aithnítear cheana féin
                  6
               , tá cistiú bliantúil EUR 40 milliún ar a laghad ag teastáil chun tionscadal taighde RFCS a chur chun feidhme go rathúil. Mar sin féin, faoin ráta úis reatha, ós rud é go n‑ídíodh na hacmhainní atá ar fáil chun an sásra smúdála a cheadú agus i bhfianaise tharraingt siar na Ríochta Aontaithe, beidh sé deacair fáltais iomchuí bhliantúla a ghiniúint ar na sócmhainní infheistithe sa ghearrthéarma nó sa mheántéarma.

               Ba é tátal athbhreithnithe ón gCúirt Iniúchóirí le déanaí maidir leis an gComhphobal Eorpach do Ghual agus Cruach
                  7
                nach inbhuanaithe RFCS a chistiú le hioncam ó bhainistiú sócmhainní amháin de bharr thimpeallacht reatha na rátaí úis. Go háirithe, mhol an Chúirt Iniúchóirí go raibh sé práinneach athbhreithniú a dhéanamh ar na treoirlínte airgeadais agus ba cheart gur freagraíodh leis sin conas gur féidir leas níos fearr a bhaint as cothromas CEGC faoi leachtú laistigh de chláir réime taighde an Aontais.

               I mí an Mheithimh 2019, d’áitigh Grúpaí Comhairleacha um Ghual agus Cruach (CAG agus SAG)
                  8
                athbhreithniú a dhéanamh ar na bunúis dlí chun a áirithiú go leanfar den chlár, agus, ag an am céanna, cuspóirí na hearnála faoi láthair a oiriúnú. Ag an am céanna, d’fhormhuinigh siad sciar de na sócmhainní, atá comhionann, go garbh, le haon trian a úsáid ar bhealach forásach (arb ionann é agus EUR 50-70 milliún in aghaidh na bliana don bhliain 2021-2027) chun tionscadail taighde a chistiú san earnáil ghuail agus chruach, i sineirgíocht leis an Sásra um Aistriú Cóir, tionscnamh na réigiún guail atá i mbun aistrithe
                  9
               , Fís Eorpach agus an Ciste don Nuálaíocht. An 25 Meitheamh 2019 d’fhormhuinigh an comhghrúpa ad-hoc CAG-SAG sócmhainní CEGC a oscailt.

               Le taighde agus nuálaíocht is féidir fearas a fhorbairt agus a léiriú sa scála iomchuí sna hearnálacha dian ar fhuinneamh maidir leis na sonraí teicniúla agus eacnamaíocha uile a thástáil chun leanúint den teicneolaíocht a shaothrú ó thaobh tionsclaíoch nó tráchtála de gan ach an riosca is lú. Sa Chomhaontú Glas don Eoraip 2019, moltar tacú le teicneolaíochtaí ceannródaíocha maidir leis an gcruach ghlan chun próiseas déanta cruach saor ó charbón a bhaint amach faoi 2030 agus chun féachaint más féidir cuid den chistiú atá á leachtú faoin gComhphobal Eorpach do Ghual agus Cruach a úsáid. Is é an Ciste Taighde um Ghual agus Cruach go háirithe a fhorbróidh táirgeadh Cruach Glan a d’fhéadfadh an-difear a dhéanamh maidir le hearnálacha eile dian ar fhuinneamh, amhail na hearnálacha ceimiceán agus stroighne, a tharraingt i dtreo na haeráidneodrachta faoi 2050.

               Dá bhrí sin, tá ábharthacht, práinn agus uaillmhian ag baint anois le hathbhreithniú a dhéanamh ar bhunúis dlí RFCS.

               I bhfianaise an mhéid thuas, moltar sa togra sin athruithe a dhéanamh ar an gCinneadh reatha. Tá sé d’aidhm aige go gceadófar cuid de shócmhainní
                  10
                CEGC faoi leachtú don tréimhse 2021-2027 a dhíol chun leithdháileadh bliantúil RFCS EUR 111 mhilliún in aghaidh na bliana a sholáthar. Leis an leithdháileadh bliantúil sin leanfar de thacú le taighde comhoibríoch sna hearnálacha atá gaolmhar le gual agus cruach faoi Chlár Taighde RFCS, tacófar freisin le teicneolaíochtaí ceannródaíocha lena mbainfear amach próiseas déanta cruach atá beagnach saor ó charbón faoi 2030 agus tionscadail taighde don earnáil ghuail maidir le haistriú cóir mianach guail a bhíodh ag feidhmiú roimhe seo nó mianaigh ghuail atá á ndúnadh, agus bonneagar gaolmhar i gcomhréir leis an Sásra um Aistriú Cóir agus i gcomhréir le hAirteagal 4(2). Beidh sé d’aidhm ag an gCoimisiún tacú le tionscadail taighde, go háirithe san earnáil atá gaolmhar leis an tionscal cruach, trí chomhpháirtíocht comhchláraithe tiomnaithe maidir leis an gCruach Ghlan
                  11
                atá i sineirgíocht le cláir eile de chuid an Aontais, go háirithe leis an gClár Réime um Thaighde agus um Nuálaíocht.

                  Meastar gur uirlis luachmhar é comhpháirtíocht phríobháideach phoiblí Eorpach chun tacú le forbairt agus cur chun feidhme gníomhaíochtaí taighde a bhfuil tábhacht straitéiseach ag baint leo chun go gcuirfear ar chumas an Aontais aghaidh a thabhairt ar dhúshláin dhomhanda agus a leibhéal iomaíochais a choinneáil.

               Athruithe atá beartaithe chun go gceadófar sócmhainní an chiste a úsáid i gcás inar gá chun leithdháileadh bliantúil eur 40 milliún a sholáthar agus tionscadail mhóra taighde agus nuálaíochta a mhaoiniú.

               Moltar Cinneadh 2003/76/CE a mhodhnú chun leithdháileadh bliantúil a sholáthar go dtí an bhliain 2027 do RFCS a mbainfear úsáid as mar seo a leanas: Le EUR 40 milliún in aghaidh na bliana maoineofar taighde comhoibríoch san earnáil ghuail agus san earnáil chruach agus leis an EUR 71 mhilliún atá fágtha maoineofar teicneolaíochtaí ceannródaíocha lena mbainfear amach próiseas déanta cruach atá beagnach saor ó charbón agus tionscadail taighde maidir le haistriú cóir mianach guail a bhíodh ag feidhmiú roimhe seo nó mianaigh ghuail atá á ndúnadh, agus bonneagar gaolmhar i gcomhréir leis an Sásra um Aistriú Cóir. Ba cheart na leithdháiltí sin agus íocaíochtaí gaolmhara a ghiniúint tríd an nglanioncam ar infheistíochtaí agus, i gcás inar gá, trí fháltais arna nginiúint trí shócmhainní a dhíol.

               Ba cheart an leithdháileadh sin a chumhdach go sonrach sa Chinneadh chun sreabhadh intuartha acmhainní a cheadú, ar scála leordhóthanach go n‑áiritheofar go leanfar den tacaíocht inmhianaithe maidir le taighde comhoibríoch sna hearnálacha cruach agus guail.

               Go dtí seo, bhí sócmhainní CEGC faoi leachtú á mbainistiú ar bhonn go maoineofar tionscadail taighde trí fháltas na sócmhainní a infheistíodh. Léirítear an méid sin sna focail a úsáidtear i mír 1 (“cistí a úsáid”) den Iarscríbhinn a ghabhann le Cinneadh 2003/77/CE ón gComhairle agus in aithris 3 den Chinneadh céanna, lena bhforáiltear “gur cheart caipiteal uile Shócmhainní an Chiste Taighde um Ghual agus Cruach a choimeád slán”.

               Ar na cúiseanna a leagtar amach thuas, níl an cur chuige sin ag teacht leis na riachtanais atá ann maidir leis an leibhéal cistiúcháin is gá a sholáthar chun clár taighde tábhachtach a bheith inmharthana sna hearnálacha cruach agus guail.

               Mar sin, níl an t‑éileamh leanúnach go gcoinneofar sócmhainní an chiste slán réadúil agus ní mór é a mhodhnú. Ina theannta sin, níl oibleagáidí ann na cúlchistí a choinneáil chun dearbhuithe a sholáthar do chreidiúnaithe CEGC ós rud é nach bhfuil aon iasacht eile gan íoc.

               Chuige sin, ní mór an Cinneadh a leasú chun léiriú níos fearr a thabhairt ar riachtanais an bheartais bhunúsaigh a sholáthróidh CEGC faoi leachtú, agus na dúshláin maidir le fáltais ar an leibhéal is gá a ghiniúint i gcomhthéacs dhálaí reatha an mhargaidh, agus, ag an am céanna, dóthain sócmhainní CEGC a choinneáil chun ioncaim a ghiniúint tar éis 2027.

               Moltar deireadh a chur leis an sásra smúdála ó mheastar gur uirlis í atá imithe i léig tar éis ghlacadh na n‑athruithe arna moladh.

               Ina theannta sin, bainfidh an Coimisiún úsáid as an athbhreithniú ar an gCinneadh chun éilimh a dhíscríobh i gcás go mbeadh an costas aisghabhála is intuartha os cionn an méid atá le haisghabháil agus nach ndéanfadh an díscríobh dochar d’íomhá an Aontais; i gcás nach féidir an t‑éileamh a aisghabháil i bhfianaise dhócmhainneacht an fhéichiúnaí, nó imeachtaí dócmhainneachta eile; i gcás nach bhfuil aisghabháil ag teacht le prionsabal na comhréireachta.

               Ar deireadh, ba cheart go scriosfar mír 2 d’Airteagal 2, lena leagtar síos an nós imeachta maidir le glacadh na dtreoirlínte airgeadais ilbhliantúla le haghaidh na sócmhainní a bhainistiú agus mír 3 d’Airteagal 4, lena leagtar síos an nós imeachta maidir le treoirlínte teicniúla ilbhliantúla le haghaidh an chláir, ós rud é gur cuireadh as feidhm go hiomlán iad le mír 2 d’Airteagal 2 de Phrótacal 37
                  12
               .

               Ba cheart na forálacha iomarcacha sin a scriosadh ar chúiseanna trédhearcachta agus ós rud é nach féidir a bheith ag brath orthu a thuilleadh.

               •Comhsheasmhacht le forálacha beartais atá sa réimse beartais cheana

               Is cuid de phacáiste dlíthiúil é an togra lena ndéantar athbhreithniú ar chlár taighde RFCS. Tá sé nasctha go háirithe leis an méid seo a leanas:

               ·Togra ón gCoimisiún chun leasú a dhéanamh ar Chinneadh 2008/376/CE ón gComhairle maidir le glacadh Chlár Taighde an Chiste Taighde um Ghual agus Cruach agus maidir leis na treoirlínte teicniúla ilbhliantúla le haghaidh an chláir sin.

               ·Togra ón gCoimisiún chun leasú a dhéanamh ar Chinneadh 2003/77/CE ón gComhairle lena leagtar síos na treoirlínte airgeadais ilbhliantúla le haghaidh bhainistiú shócmhainní an Chomhphobail Eorpaigh do Ghual agus Cruach (CEGC) faoi leachtú agus, ar an leachtú a bheith críochnaithe, bhainistiú shócmhainní RFCS. Tá an t‑athbhreithniú arna dhéanamh ar Chinneadh 2003/77/CE, faoi fhreagracht Ard-Stiúrthóireacht an Bhuiséid, ag teacht le hAthbhreithniú 2019 ó Chúirt Iniúchóirí na hEorpa maidir le foirceannadh CEGC.

               •Comhsheasmhacht le beartais eile de chuid an Aontais

               Déantar an togra a athbhreithniú i gcomhréir le Comhaontú Pháras, an Teachtaireacht maidir leis an gComhaontú Glas don Eoraip’
                  13
                lena leagtar amach creat a bhfuil sé d’aidhm aige an tAontas a bheith ar an gcéad ilchríoch ar domhan atá neodrach ó thaobh na haeráide de faoi 2050 agus an Teachtaireacht ón gCoimisiún maidir le Plean Infheistíochta an Chomhaontaithe Ghlais – Plean Infheistíochta d’Eoraip Inbhuanaithe,
                  14
                a cuireadh i láthair an 14 Eanáir 2020.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

               Is é Airteagal 2 de Phrótacal (Uimh. 37) atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh an bunús dlí lena dtugtar cead don Aontas beart a dhéanamh maidir leis na hiarmhairtí airgeadais toisc Conradh CEGC a dhul in éag agus maidir leis an gCiste Taighde um Ghual agus Cruach.

               •Coimhdeacht (maidir le hinniúlacht neamheisiach)

               Bunaítear na bearta lena gcuirtear an Prótacal chun feidhme i gCinneadh ón gComhairle, agus tá ceart tionscnaimh eisiach ag an gCoimisiún maidir leis an athbhreithniú le haghaidh tograí reachtacha.

               •Comhréireacht

               Tá an togra riachtanach chun go mbunófar na bearta is gá le haghaidh chur chun feidhme an Phrótacail, atá i gceangal le Conarthaí an Aontais, maidir leis na hiarmhairtí airgeadais toisc Conradh CEGC a dhul in éag agus leis an gCiste Taighde um Ghual agus Cruach.

               •An rogha ionstraime

               Déantar Cinneadh ón gComhairle a leasú leis an ionstraim seo agus mar sin ní mór é a bheith ina Chinneadh.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Meastóireachtaí ex post/seiceálacha oiriúnachta ar an reachtaíocht atá ann cheana

                  Tá an togra bunaithe ar thorthaí na tuarascála a eisítear seacht n‑uaire in aghaidh na bliana, lena ndéantar faireachán ar Chlár RFCS, lena n‑áirítear measúnú a dhéanamh ar na tairbhí ionchasacha, le cúnamh ó phainéal saineolaithe
                     15
                  . Foilsíodh an tuarascáil is déanaí a eisítear seacht n‑uaire in aghaidh na bliana an 5 Feabhra 2020
                     16
                  . Rinne na saineolaithe anailís ar fheidhmiú an Chláir RFCS, rinne siad measúnú ar fhorbairtí teicneolaíochta an chláir agus ar thairbhí ionchasacha an chláir don earnáil agus don tsochaí, agus tharraing siad moltaí maidir le feabhas a chur ar an gclár, lena n‑áirítear athbhreithniú ar an mbunús dlí.

               •Comhairliúcháin leis na páirtithe leasmhara

                  Ghlac páirtithe leasmhara RFCS páirt i roinnt cruinnithe ad-hoc, cruinnithe de Ghrúpaí Comhairleacha sonracha (Grúpa Comhairleach Guail – CAG, Grúpa Comhairleach Cruach- SAG) agus cruinnithe COSCO (atá coibhéiseach le Coiste Cláir Fhís 2020). Mar thoradh díreach na gcruinnithe sin, d’fhormhuinigh an Comhghrúpa ad-hoc CAG-SAG sócmhainní CEGC a oscailt an 25 Meitheamh 2019.

               •Bailiú agus úsáid saineolais

               Léirítear réamhthorthaí na tuarascála reatha maidir le Faireachán agus Measúnú RFCS ag an seimineár “Cruach agus Gual: Dearcadh Nua” arna thionól ag an gCoimisiún Eorpach an 28 Márta 2019 ag a raibh níos mó ná 100 páirtithe leasmhara i láthair
                  17
               .

               •Measúnú tionchair

               Ní gá measúnú tionchair a dhéanamh ar an athbhreithniú atá beartaithe, toisc go meastar nach mbeidh tionchar suntasach ar chúrsaí eacnamaíocha, comhshaoil agus sóisialta

               •Oiriúnacht rialála agus simpliú

               Tá an togra bunaithe ar thorthaí na tuarascála a eisítear seacht n‑uaire in aghaidh na bliana, ina bhforáiltear athbhreithniú rialta ar chlár RFCS, lena n‑áirítear measúnú a dhéanamh ar na tairbhí ionchasacha.

               •Cearta bunúsacha

                  Tá an togra ag teacht le cosaint na gceart bunúsach.

               4.IMPLEACHTAÍ BUISÉADACHA

               Leis an togra seo ní chruthaítear aon dliteanas nua a mhuirearófar ar an mBuiséad Ginearálta faoi CAI reatha.

               5.EILIMINTÍ EILE

               •Doiciméid mhíniúcháin (le haghaidh treoracha)

                  Neamhbhainteach.

               •Míniúchán mionsonraithe ar fhorálacha sonracha an togra

               Tá an t‑athbhreithniú teoranta do na forálacha seo a leanas:

               (1)Airteagal 1, mír 1a

               Leis an airteagal seo tugtar isteach an clásal “de minimis” agus tá sé bunaithe ar Airteagal 101 den Rialachán Airgeadais maidir leis na rialacha airgeadais is infheidhme maidir le buiséad ginearálta an Aontais. Leis an airteagal seo ceadaítear don Choimisiún éilimh a dhíscríobh, fiú sula mbainfidh sé triail as gach réiteach féideartha, i gcásanna teoranta sonracha ina mbeadh an costas aisghabhála is intuartha os cionn an méid atá le haisghabháil agus nach ndéanfadh an díscríobh dochar d’íomhá an Aontais; nó i gcás dhócmhainneacht an fhéichiúnaí nó i gcás nach bhfuil an aisghabháil ag teacht le prionsabal na comhréireachta. Le cur i bhfeidhm an chlásail seo beifear in ann deireadh ordúil a chur leis an bpróiseas leachtaithe.

               (2)Airteagal 2, mír 1

               ‑Bainisteoidh an Coimisiún na sócmhainní ar bhealach lena gcoimeádfar leithdháileadh RFCS bliantúil [EUR 111 mhilliún], go dtí an bhliain 2027 chun taighde sna hearnálacha atá gaolmhar leis an tionscal guail agus cruach a mhaoiniú agus eadhon [EUR 40 milliún] chun taighde comhoibríoch sna hearnálacha sin a mhaoiniú agus [EUR 71 mhilliún] chun taighde le haghaidh teicneolaíochtaí ceannródaíocha lena mbainfear amach próiseas déanta cruach atá beagnach saor ó charbón a mhaoiniú agus chun tionscadail taighde agus nuálaíochta maidir le haistriú cóir mianach guail a bhíodh ag feidhmiú roimhe seo nó mianaigh ghuail atá á ndúnadh a mhaoiniú, agus bonneagar gaolmhar i gcomhréir leis an Sásra um Aistriú Cóir agus le hAirteagal 4(2). I ndiaidh na bliana 2027, bainisteoidh an Coimisiún na sócmhainní ar bhealach ina náirithítear fáltas fadtéarmach. Déanfar na sócmhainní a infheistiú agus é mar chuspóir luach na sócmhainní sin a chaomhnú, nó i gcás inarb fhéidir, iad a fheabhsú.

               (3)Airteagal 2, mír 1(a)

               1a.Ba cheart an leithdháileadh bliantúil [EUR 111 mhilliún] a bheith comhdhéanta de ghlanioncam ó na hinfheistíochtaí agus, nuair nach leor sin, cuid de shócmhainní CEGC faoi leachtú a dhíol agus ar an leachtú a bheith críochnaithe, sócmhainní an Chiste Taighde um Ghual agus Cruach a dhíol.

               (4)In Airteagal 2, scriostar mír 2

               (5)Airteagal 3, mír 1

               1.Dréachtófar cuntas brabúis agus caillteanais, clár comhardaithe agus tuarascálacha airgeadais gach bliain chun go léireofar, ar leithligh ó oibríochtaí airgeadais eile an Aontais Eorpaigh, na hoibríochtaí leachtaithe dá bhforáiltear in Airteagal 1 agus na hidirbhearta infheistíochta agus oibríochtaí bainistíochta sócmhainní faoi Airteagal 2. Cuirfear na tuarascálacha airgeadais sin i gceangal leis na ráitis airgeadais arna dtarraingt suas ag an gCoimisiún go bliantúil faoi hAirteagal 318 den Chonradh ar Fheidhmiú an Aontais Eorpaigh agus faoin Rialachán Airgeadais maidir leis na rialacha airgeadais is infheidhme maidir le buiséad ginearálta an Aontais.

               (6)Airteagal 3, mír 2

               2.Beidh feidhm ag cumhachtaí Pharlaimint na hEorpa, na Comhairle agus na Cúirte Iniúchóirí maidir le rialú agus urscaoileadh mar a leagtar amach sa Chonradh ar Fheidhmiú an Aontais Eorpaigh agus sa Rialachán Airgeadais maidir leis na rialacha airgeadais is infheidhme maidir le buiséad ginearálta an Aontais, beidh feidhm acu maidir leis na hoibríochtaí dá dtagraítear i mír 1.

               (7)Airteagal 4, mír 1

               1.Ioncam sannta seachtrach i mbuiséad ginearálta an Aontais Eorpaigh a bheidh sa ghlanioncam ó infheistíochtaí dá bhforáiltear faoi Airteagal 2 agus sna fáltais a ghintear trí chuid de na sócmhainní a dhíol. Cuirfear an t‑ioncam seo in áirithe chun críoch sonrach, eadhon tionscadail taighde sna hearnálacha atá gaolmhar leis an tionscal guail agus cruach lasmuigh den Chlár Réime um Thaighde a mhaoiniú. Cruthófar an Ciste Taighde um Ghual agus Cruach leis seo agus is é an Coimisiún a bhainisteoidh é.

               (8)In Airteagal 4, scriostar mír 3

               (9)In Airteagal 5, scriostar mír 2

               (10)Scriostar an Iarscríbhinn.

               2020/0142 (APP)

               Togra le haghaidh

               CINNEADH ÓN gCOMHAIRLE

               Lena leasaítear Cinneadh 2003/76/CE lena mbunaítear na bearta is gá chun an Prótacal a chur chun feidhme, ar Prótacal é atá i gceangal leis an gConradh ag bunú an Chomhphobail Eorpaigh, maidir leis na hiarmhairtí airgeadais toisc Conradh CEGC a dhul in éag agus maidir leis an gCiste Taighde um Ghual agus Cruach

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Phrótacal Uimh. 37 maidir leis na hiarmhairtí airgeadais toisc Conradh CEGC a dhul in éag agus maidir leis an gCiste Taighde um Ghual agus Cruach, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, agus go háirithe an chéad mhír d’Airteagal 2 de,

               Ag féachaint don togra ón gCoimisiún Eorpach,

               Ag féachaint don toiliú ó Pharlaimint na hEorpa
                  181,

               Ag gníomhú dóibh i gcomhréir le nós imeachta reachtach speisialta,

               De bharr an mhéid seo a leanas:

               (1)Chuaigh an Conradh ag bunú an Chomhphobail Eorpaigh do Ghual agus Cruach in éag an 23 Iúil 2002 i gcomhréir le hAirteagal 97 den Chonradh sin. Aistríodh sócmhainní agus dliteanais uile an Chomhphobail Eorpaigh do Ghual agus Cruach (CEGC) chuig an Aontas an 24 Iúil 2002.

               (2)I gcomhréir le Prótacal Uimh. 37, measfar glanfhiúchas na sócmhainní agus na ndliteanas, faoi mar a thaispeántar iad i gclár comhardaithe CEGC an 23 Iúil 2002, mar shócmhainní atá ceaptha le haghaidh taighde sna hearnálacha atá gaolmhar leis an tionscal guail agus cruach, dá ngairtear “CEGC faoi leachtú”, agus, ar an leachtú a bheith críochnaithe, dá ngairtear “sócmhainní an Chiste Taighde um Ghual agus Cruach”.

               (3)Foráiltear le Prótacal Uimh. 37 go mbainfear leis eisiach as an ioncam ó na sócmhainní sin, dá ngairtear “An Ciste Taighde um Ghual agus Cruach” (RFCS), le haghaidh taighde, lasmuigh den chlár réime taighde, sna hearnálacha atá gaolmhar leis an tionscal guail agus cruach i gcomhréir le forálacha Phrótacal Uimh. 37 agus gníomhartha arna nglacadh ar an mbonn sin.

               (4)An 1 Feabhra 2003, ghlac an Chomhairle Cinneadh 2003/76/CE
                  19
               2, lena mbunaítear na rialacha le haghaidh Prótacal Uimh. 37 a chur chun feidhme.

               (5)De bharr an chomhthéacs rátaí ísle úis tá na hioncaim arna sannadh do chistiú na dtionscadal taighde maidir le gual agus cruach ag laghdú go gasta.

               (6)Mar thoradh air sin, d’fhéadfadh nach mbainfear amach an t‑íosbhuiséad criticiúil atá ann chun glao bliantúil ar thogra a eagrú le haghaidh chlár taighde an Chiste Taighde um Ghual agus Cruach (an “clár”).

               (7)Tá gá le híosbhuiséad criticiúil le haghaidh glao a eagrú ionas go mbeidh an clár in ann tacaíocht thábhachtach a thabhairt do thionscadail taighde chomhoibríocha fhónta a bhfuil an mhais chriticiúil agus an breisluach Eorpach acu chun feabhas a chur ar an inbhuanaitheacht i.e. sláinte, sábháilteacht, dálaí oibre agus an tionchar atá ag na hearnálacha atá gaolmhar leis an tionscal guail agus cruach ar an gcomhshaol a laghdú.

               (8)Sa Teachtaireacht maidir leis an gComhaontú Glas don Eoraip – COM(2019) 640 final, thug an Coimisiún gealltanas tacú le teicneolaíochtaí ceannródaíocha don chruach glan lena mbainfear próiseas déanta cruach atá beagnach saor ó charbón amach faoi 2030. Chun an méid sin a chumasú, thug an Coimisiún gealltanas féachaint an bhféadfaí cuid den chistiú faoin CEGC faoi leachtú a úsáid.

               (9)Chun spriocanna an Aontais a bhaint amach, meastar i bPlean Infheistíochta an Chomhaontaithe Ghlais agus sa Teachtaireacht maidir leis an Sásra um Aistriú Cóir – COM(2020) 21 final - gur gá athbhreithniú a dhéanamh ar bhunúis dlí RCFS chun go mbeifear in ann sócmhainní CEGC faoi leachtú a úsáid, agus ar an leachtú a bheith críochnaithe, sócmhainní RFCS a úsáid.

               (10)Ba cheart go gceadófar cuid de shócmhainní CEGC faoi leachtú a dhíol agus, ar an leachtú a bheith críochnaithe, sócmhainní RFCS a dhíol, chun tionscadail taighde sna hearnálacha guail agus cruach a mhaoiniú, ar choinníoll go gcoinneofar cúlchistí chun na hoibleagáidí teoranta atá fágtha a ráthú, mar thoradh ar aon dliteanas nárbh fhéidir a thuar agus gur cheart aon chuid réasúnach de na sócmhainní, nach bhfuil gá léi a thuilleadh don mhéid dá dtagraítear thuas, a infheistiú chun ioncaim a ghiniúint.

               (11)D’fhéadfadh go mbeadh gá cuid de shócmhainní CEGC faoi leachtú a dhíol, agus ar an leachtú a bheith críochnaithe, sócmhainní RFCS a dhíol chun leithdháileadh bliantúil [EUR 111 mhilliún] a sholáthar do RFCS go dtí an bhliain 2027, a mbainfear úsáid as mar seo a leanas: Le [EUR 40 milliún] in aghaidh na bliana maoineofar taighde comhoibríoch san earnáil ghuail agus san earnáil chruach agus leis an [EUR 71 mhilliún] atá fágtha maoineofar teicneolaíochtaí ceannródaíocha lena mbainfear amach próiseas déanta cruach atá beagnach saor ó charbón agus tionscadail taighde maidir le haistriú cóir mianach guail a bhíodh ag feidhmiú roimhe seo nó mianaigh ghuail atá á ndúnadh, agus bonneagar gaolmhar i gcomhréir leis an Sásra um Aistriú Cóir agus le hAirteagal 4(2). Tá an fhéidearthacht cuid de shócmhainní CEGC faoi leachtú a dhíol, agus ar an leachtú a bheith críochnaithe, sócmhainní RFCS a dhíol, teoranta do leithdháiltí bliantúla do na blianta airgeadais 2021 - 2027 a mhaoiniú.

               (12)Ba cheart, mar sin, nach maoineofar RFCS leis an nglanioncam ó na hinfheistíochtaí amháin ach freisin, i gcás inar gá, leis na fáltais arna nginiúint trí chuid de shócmhainní an chiste a dhíol suas go dtí an méid a bheartaítear don tréimhse 2021-2027.

               (13)Ba cheart go scriosfar mír 2 d’Airteagal 2, lena leagtar síos an nós imeachta maidir le glacadh na dtreoirlínte airgeadais ilbhliantúla le haghaidh na sócmhainní a bhainistiú agus mír 3 d’Airteagal 4, lena leagtar síos an nós imeachta maidir le treoirlínte airgeadais ilbhliantúla le haghaidh an chláir, ós rud é gur cuireadh as feidhm iad le mír 2 d’Airteagal 2 de Phrótacal 37.

               (14)Moltar deireadh a chur leis an sásra smúdála toisc é a bheith imithe i léig.

               (15)Ba cheart mír nua a chur le hAirteagal 1, chun go bhféadfar éilimh a dhíscríobh bunaithe ar na prionsabail a bunaíodh le hAirteagal 101(2), an chéad fhomhír, den Rialachán Airgeadais
                  20
               .

               (16)Ba cheart, dá bhrí sin, Cinneadh 2003/76/CE a leasú dá réir sin,

               TAR ÉIS AN CINNEADH SEO A GHLACADH:

               Airteagal 1

               Leasaítear Cinneadh 2003/76/CE mar a leanas:

               (1)Leasaítear Airteagal 1 mar a leanas:

               (a)Cuirtear isteach mír 1a seo a leanas:

               ‘1a. Déanfaidh an Coimisiún éilimh a dhíscríobh, fiú sula mbainfidh sé triail as na réitigh uile, sna cásanna seo a leanas:

               (a)I gcás nach mbeadh an costas aisghabhála is intuartha os cionn an méid atá le haisghabháil agus nach ndéanfadh an díscríobh dochar d’íomhá an Aontais

               (b)I gcás nach féidir an t‑éileamh a aisghabháil i bhfianaise dhócmhainneacht an fhéichiúnaí, nó imeachtaí dócmhainneachta eile

               (c)I gcás nach bhfuil aisghabháil ag teacht le prionsabal na comhréireachta.’

               (2)Leasaítear Airteagal 2 mar a leanas:

               (a)Cuirtear an méid seo a leanas in ionad mhír 1:

               ‘1. Bainisteoidh an Coimisiún na sócmhainní ar bhealach lena gcoimeádfar leithdháileadh RFCS bliantúil [EUR 111 mhilliún] go dtí an bhliain 2027 chun taighde sna hearnálacha atá gaolmhar leis an tionscal guail agus cruach a mhaoiniú agus eadhon [EUR 40 milliún] chun taighde comhoibríoch sna hearnálacha sin a mhaoiniú agus [EUR 71 mhilliún] chun taighde le haghaidh teicneolaíochtaí ceannródaíocha lena mbainfear amach próiseas déanta cruach atá beagnach saor ó charbón a mhaoiniú agus chun tionscadail taighde agus nuálaíochta maidir le haistriú cóir mianach guail a bhíodh ag feidhmiú roimhe seo nó mianaigh ghuail atá á ndúnadh a mhaoiniú, agus bonneagar gaolmhar i gcomhréir leis an Sásra um Aistriú Cóir agus le hAirteagal 4(2). I ndiaidh na bliana 2027, bainisteoidh an Coimisiún na sócmhainní ar bhealach ina n‑áiritheofar fáltas fadtéarmach. Déanfar na sócmhainní a infheistiú agus é mar chuspóir luach na sócmhainní sin a chaomhnú, nó i gcás inarb fhéidir, iad a fheabhsú.’

               (b)Cuirtear isteach mír 1a seo a leanas:

               ‘1a. Ba cheart an leithdháileadh bliantúil [EUR 111 mhilliún] a bheith comhdhéanta de ghlanioncam ó na hinfheistíochtaí agus, nuair nach leor sin, cuid de shócmhainní CEGC faoi leachtú a dhíol agus ar an leachtú a bheith críochnaithe, sócmhainní an Chiste Taighde um Ghual agus Cruach a dhíol.’

               (c)Scriostar mír 2.

               (2)In Airteagal 3,

               (a)Cuirtear an méid seo a leanas in ionad mhír 1:

               ‘1. Dréachtófar cuntas brabúis agus caillteanais, clár comhardaithe agus tuarascálacha airgeadais gach bliain chun go léireofar, ar leithligh ó oibríochtaí airgeadais eile an Aontais Eorpaigh, na hoibríochtaí leachtaithe dá bhforáiltear in Airteagal 1 agus na hidirbhearta infheistíochta agus oibríochtaí bainistíocht sócmhainní faoi Airteagal 2.

               Cuirfear na tuarascálacha airgeadais sin i gceangal leis na ráitis airgeadais arna dtarraingt suas ag an gCoimisiún go bliantúil faoi hAirteagal 318 den Chonradh ar Fheidhmiú an Aontais Eorpaigh agus faoin Rialachán Airgeadais maidir leis na rialacha airgeadais is infheidhme maidir le buiséad ginearálta an Aontais.’

               (b)Cuirtear an méid seo a leanas in ionad mhír 2:

               ‘2. Beidh feidhm ag cumhachtaí Pharlaimint na hEorpa, na Comhairle agus na Cúirte Iniúchóirí maidir le rialú agus urscaoileadh mar a leagtar amach sa Chonradh ar Fheidhmiú an Aontais Eorpaigh agus sa Rialachán Airgeadais maidir leis na rialacha airgeadais is infheidhme maidir le buiséad ginearálta an Aontais, beidh feidhm acu maidir leis na hoibríochtaí dá dtagraítear i mír 1.’

               (3)In Airteagal 4

               (a)Cuirtear an méid seo a leanas in ionad mhír 1:

               ‘1. Ioncam i mbuiséad ginearálta an Aontais Eorpaigh a bheidh sa ghlanioncam ó infheistíochtaí dá bhforáiltear faoi Airteagal 2 agus sna fáltais a ghintear trí chuid de na sócmhainní a dhíol. Cuirfear an t‑ioncam seo in áirithe chun críoch sonrach, eadhon tionscadail taighde sna hearnálacha atá gaolmhar leis an tionscal guail agus cruach nach gcumhdaítear leis an gClár Réime um Thaighde a mhaoiniú. Cruthófar an Ciste Taighde um Ghual agus Cruach leis seo agus is é an Coimisiún a bhainisteoidh é.’

               (b)Scriostar mír 3.

               (4)In Airteagal 5, scriostar mír 2.

               (5)Scriostar an Iarscríbhinn.

               Airteagal 2

               Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh. Beidh feidhm aige ón 1 Eanáir 2021 nó ina dhiaidh sin.

               Airteagal 3

               Is chuig na Ballstáit a dhírítear an Cinneadh seo.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        COM/2018/773 final, Teachtaireacht ón gCoimisiún chuig Parlaimint na hEorpa, chuig an gComhairle Eorpach, chuig an gComhairle, chuig an gCoiste Eacnamaíoch agus Sóisialta, chuig Coiste na Réigiún agus chuig Banc Infheistíochta na hEorpa. A Clean Planet for all - A European strategic long-term vision for a prosperous, modern, competitive and climate neutral economy [Pláinéad Glan do Chách - fís straitéiseach fhadtéarmach Eorpach chun geilleagar rachmasach, nua-aimseartha, iomaíoch agus aeráidneodrach a bhaint amach] (28.11.2018)

                     (2)

                        COM (2019) 640 final, Teachtaireacht ón gCoimisiún chuig Parlaimint na hEorpa, chuig an gComhairle Eorpach, chuig an gComhairle, chuig Coiste Eacnamaíoch agus Sóisialta na hEorpa, chuig Coiste na Réigiún. Comhaontú Glas don Eoraip (11.12.2019).

                     (3)

                        Cinneadh 2018/599 ón gComhairle lena leasaítear Cinneadh 2003/76/CE (IO L 101, 20.4.2018, lch. 1)

                     (4)

                        https://www.europarl.europa.eu/doceo/document/TA-8-2018-0061_EN.html

                     (5)

                        Cinneadh 2018/599 ón gComhairle lena leasaítear Cinneadh 2003/76/CE (IO L 101, 20.4.2018, lch. 1)

                     (6)

                        An Chúirt Iniúchóirí: Athbhreithniú Uimh. 10/2019, An Comhphobal Eorpach do Ghual agus Cruach: tá foirceannadh ag dul ar aghaidh de réir mar a bheartaítear, ach ní inbhuanaithe a thuilleadh é an cistiú le haghaidh taighde (lch. 13)

                     (7)

                        Ibidem. lch. 17

                     (8)

                        Tá sé d’aidhm ag an ngrúpa comhairleach guail (CAG) agus an grúpa comhairleach cruach (SAG) cuidiú leis an gCoimisiún an Clár Taighde a bhainistiú, maidir leis na gnéithe a bhaineann le gual agus cuach faoi seach. Is daoine aonair arna gceapadh ag an gCoimisiún chun ionadaíocht a dhéanamh ar chomhleas atá ag na páirtithe leasmhara iad comhaltaí na ngrúpaí comhairleacha. Ceapfar na comhaltaí ar feadh tréimhse 42 mhí.

                     (9)

                        Féach Aithris 11.

                     (10)

                        Is é leibhéal na sócmhainní mar a bhí an 31/12/2019 an leibhéal atá le cur san áireamh nuair atáthar á ríomh.

                     (11)

                        Ciallaíonn Comhpháirtíocht comhchláraithe Eorpach tionscnamh a raibh na Ballstáit páirteach go luath ina ullmhúchán, lena dtugann an tAontas gealltanas, i gcomhar le comhpháirtithe príobháideacha agus/nó poiblí (amhail tionscal, ollscoileanna, eagraíochtaí taighde, comhlachtaí a bhfuil misean seirbhíse poiblí acu ar an leibhéal áitiúil, réigiúnach, náisiúnta nó idirnáisiúnta nó eagraíochtaí na sochaí sibhialta lena n‑áirítear forais agus eagraíochtaí neamhrialtasacha), chun tacaíocht a thabhairt go comhpháirteach le clár gníomhaíochta taighde a fhorbairt agus a chur chun feidhme. Bunaítear Comhpháirtíochtaí Eorpacha comh-chlársceidealaithe ar bhonn Meabhrán Tuisceana agus/nó socruithe conarthacha idir an Coimisiún agus comhpháirtithe príobháideacha agus/nó comhpháirtithe poiblí lena sonraítear cuspóirí na comhpháirtíochta, a bhfuil baint acu le gealltanais maidir le ranníocaíochtaí airgeadais agus/nó ranníocaíochtaí comhchineáil na gcomhpháirtithe, táscairí feidhmíochta agus tionchair, agus na haschuir a sholáthrófar. Áirítear orthu sin gníomhaíochtaí comhlántacha taighde a chuireann na comhpháirtithe agus an Clár Taighde chun feidhme.

                     (12)

                        Nuair a glacadh Cinntí 2003/76 agus 2008/376, ní raibh bunús dlí ag Prótacal (Uimh. 34) maidir le dul in éag Chonradh CEGC agus maidir leis an gCiste Taighde um Ghual agus Cruach (2001), a ghabhann le TEC, ach maidir le Cinneadh 2003/76 amháin.

                     (13)

                        COM(2019) 640, 11 Nollaig 2019

                     (14)

                        COM(2020) 21, 14 Eanáir 2020.

                     (15)

                        Foráiltear don tuarascáil faireachán agus mheasúnaithe sna forálacha a leagtar síos i gCinneadh Uimh. 2008/376/CE ón gComhairle arna fhoilsiú in Iris Oifigiúil an 20 Bealtaine 2008 tag. IO L 130/7 agus arna leasú le Cinneadh 2017/955 ón gComhairle an 29 Bealtaine 2017.

                     (16)

                  https://ec.europa.eu/info/publications/research-fund-coal-and-steel-monitoring-and-assessment-report_en

                     (17)

                  https://ec.europa.eu/research/index.cfm?pg=events&eventcode=9DB3A26D-B1D8-8BED

                     0A23CA684631B0CF

                     (18)
                  1
                        IO C , , lch. .

                     (19)
                  2
                        IO L 29, 5.2.2003, lch. 22–24.

                     (20)

                        IO L 193, 30.7.2018, lch. 1.


               AN COIMISIÚN EORPACH
            An Bhruiséil,16.7.2020
            COM(2020) 320 final
            2020/0141(NLE)
            Togra le haghaidh
            CINNEADH ÓN gCOMHAIRLE
            lena leasaítear Cinneadh 2008/376/CE maidir le glacadh Chlár Taighde an Chiste Taighde um Ghual agus Cruach agus maidir leis na treoirlínte teicniúla ilbhliantúla le haghaidh an chláir sin

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

                  Is é is cuspóir don togra seo Cinneadh 2008/376/CE
                     1
                   ón gComhairle a leasú chun é a ailíniú le “cuspóirí eolaíocha, teicneolaíocha agus polaitiúla an Chomhphobail” de réir Airteagal 2 de Chinneadh 2008/376/CE ón gComhairle é féin. Go sonrach, is é cuspóir an togra seo athbhreithniú a dhéanamh ar na cuspóirí taighde maidir le gual agus cruach atá ag Clár Taighde an Chiste Taighde um Ghual agus Cruach (“Clár Taighde RFCS”). Cuireadh san áireamh sa togra moltaí atá i dtuarascáil faireacháin agus mheasúnaithe RFCS (2011-2017)
                     2
                   chomh maith le comhairle na nGrúpaí Comhairleacha um Ghual agus Cruach
                     3
                   agus comhairle na mBallstát a ndéantar ionadaíocht orthu sa Choiste um Ghual agus Cruach
                     4
                  .

                  Dírítear le togra an Choimisiúin ar Chlár Taighde RFCS a chur i gcomhréir le Comhaontú Pháras
                     5
                  , an Comhaontú Glas don Eoraip
                     6
                  , Teachtaireachtaí an Phlean Infheistíochta d’Eoraip Inbhuanaithe
                     7
                  , an Plean Gníomhaíochta le haghaidh Geilleagar Ciorclach Nua
                     8
                  , agus an Straitéis Thionsclaíoch Nua don Eoraip ón gCoimisiún
                     9
                  .

                  Tá sé d’aidhm ag an togra:

               ·Na cuspóirí taighde maidir le gual a nuashonrú i gcomhréir le spriocanna aeráide, fuinnimh agus comhshaoil an Choimisiúin. Tá sé d’aidhm aige freisin neodracht charbóin a bhaint amach faoi 2050 agus prionsabal na neamhdhíobhála a bhaint amach, prionsabal atá cumhdaithe sa Teachtaireacht maidir leis an gComhaontú Glas.

               ·Tacú le haistriú cóir agus cothrom do réigiúin ghuail i gcomhréir le prionsabail an tSásra um Aistriú Cóir.

               ·Na cuspóirí taighde maidir le gual a nuashonrú chun tús áite a thabhairt do theicneolaíochtaí déanta cruach, cinéalacha cur i bhfeidhm agus úsáid atá beagnach saor ó charbón.

               ·Foráil don fhéidearthacht cuid de Chlár Taighde RFCS (an Ciste Taighde um Ghual agus Cruach) a chur chun feidhme trí Chomhpháirtíochtaí Eorpacha comhchláraithe.

               ·Na rialacha ginearálta maidir le saineolaithe seachtracha íoctha a leagtar síos sa Rialachán Airgeadais a chur in ionad córais speisialta do shaineolaithe atá ann faoin gClár Réime um Thaighde
                  10
               .

               •Comhsheasmhacht le forálacha beartais atá sa réimse beartais cheana

                  Tá an togra mar chuid de phacáiste dlíthiúil lena ndéantar athbhreithniú ar Chlár Taighde RFCS. Go háirithe, tá sé nasctha leis na tograí ón gCoimisiiún chun leasú a dhéanamh ar Chinneadh 2003/76/CE ón gComhairle
                     11
                   lena mbunaítear na bearta is gá chun Prótacal (Uimh. 37)
                     12
                   a chur chun feidhme agus ar Chinneadh 2003/77/CE ón gComhairle
                     13
                   lena leagtar síos na treoirlínte airgeadais ilbhliantúla maidir le bainistiú shócmhainní an Chomhphobail Eorpaigh do Ghual agus Cruach (CEGC) agus é faoi leachtú agus, ar an leachtú a bheith críochnaithe, bainistiú shócmhainní RFCS. Tá an t‑athbhreithniú ar Chinneadh 2003/77/CE, faoi fhreagracht Ard-Stiúrthóireacht an Bhuiséid, comhsheasmhach freisin le hAthbhreithniú 2019 ó Chúirt Iniúchóirí na hEorpa maidir le foirceannadh CEGC
                     14
                  .

               •Comhsheasmhacht le beartais eile de chuid an Aontais

                  An 11 Nollaig 2019, ghlac an Coimisiún Eorpach an Teachtaireacht dar teideal “An Comhaontú Glas don Eoraip”
                     15
                   lena socraítear an creat chun an tAontas a athrú ó bhonn chun go mbeidh sé ar an gcéad mhór-roinn atá neodrach ó thaobh na haeráide de faoi 2050. Leis an gComhaontú Glas don Eoraip téitear i ngleic leis na dúshláin aeráide agus chomhshaoil agus forbraítear ag an am céanna geilleagar nua-aimseartha iomaíoch tíosach ar acmhainní, faoi chuimsiú Chlár Oibre 2030 na Náisiún Aontaithe agus na spriocanna forbartha inbhuanaithe
                     16
                  .

                  Sa Teachtaireacht maidir leis an gComhaontú Glas cuirtear i dtábhacht an spéis atá ag an gCoimisiúin “tacú le teicneolaíochtaí ceannródaíocha um chruach ghlan as a n‑eascróidh próiseas déanta cruach saor ó charbón faoi 2030 agus (…) féachaint an bhféadfaí úsáid a bhaint as cuid den chistiú atá á leachtú faoin gComhphobal Eorpach do Ghual agus Cruach. Ar bhonn níos leithne, cuideoidh an Ciste don Nuálaíocht le haghaidh Scéim an Aontais Eorpaigh i ndáil le Trádáil Astaíochtaí le mórthionscnaimh nuálaíochta den chineál sin a shlógadh”
                     17
                  .

                  Thairis sin, leis an Teachtaireacht dar teideal “Plean Infheistíochta an Chomhaontaithe Ghlais don Eoraip. Plean Infheistíochta d’Eoraip Inbhuanaithe”, a tíolacadh an 14 Eanáir 2020, gealladh go ndéanfadh an Coimisiún “athbhreithniú a mholadh ar na Rialacháin maidir leis an gCiste Taighde um Ghual agus Cruach ionas go bhféadfar úsáid a bhaint as cuid de shócmhainní an Chomhphobail Eorpaigh do Ghual agus Cruach atá faoi leachtú. Ceadófar leis sin Clár Taighde bliantúil RFCS
                     18
                   EUR 40 milliún ar a laghad a choinneáil ar bun, agus fágfar go mbeifear in ann mórthionscadail cheannródaíocha taighde agus nuálaíochta maidir le déanamh cruach glaine a chistiú. Díreofar le gníomhaíochtaí taighde in earnáil an ghuail ar réigiúin atá i mbun aistrithe i gcomhréir le prionsabail an tSásra um Aistriú Cóir”
                     19
                  .

                  Tá an togra seo i gcomhréir freisin le Teachtaireacht 2018 dar teideal “Pláinéad Glan do Chách”
                     20
                  , lena leagtar amach fís straitéiseach fhadtéarmach an Choimisiúin Eorpaigh le haghaidh geilleagar neodrach ó thaobh na haeráide de, i gcomhréir le Comhaontú Pháras. Leis an Teachtaireacht sin beartaíodh go bhfiosródh an Coimisiún conas ab fhéidir sócmhainní an Chomhphobail Eorpaigh do Ghual agus Cruach atá faoi leachtú a úsáid chun tacú le teicneolaíochtaí ceannródaíocha lena ndéantar cruach ísealcharbóin. Ghlac an Coimisiún an 4 Márta 2020 togra maidir le Dlí Aeráide Eorpach, lena n‑áirítear sprioc atá ceangailteach ó thaobh dlí de astaíochtaí glan-nialasacha gás ceaptha teasa a bhaint amach faoi 2050 san Aontas
                     21
                  .

                  Tugtar san áireamh san athbhreithniú sin freisin an gá atá le hinfheistíocht phríobháideach agus phoiblí a chothú i leith taighde, nuálaíochta agus teicneolaíochtaí nua lena bhforbraítear réitigh le haghaidh tionscal níos iomaíche agus níos inbhuanaithe, mar a cuireadh i dtábhacht go láidir i dTeachtaireacht 2016 ón gCoimisiún dar teideal “Cruach: Poist agus fás inbhuanaithe a chaomhnú san Eoraip”
                     22
                  .

                  I bhfianaise na forbartha beartais thuas, tá sé riachtanach cuspóirí an Chláir Taighde RFCS agus a threoirlínte teicniúla ilbhliantúla a chomhchuibhiú leis na forbairtí beartais thuas, agus go háirithe le cuspóirí an Chomhaontaithe Ghlais don Eoraip.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

               Is é is bunús dlí an dara mír d’Airteagal 2 de Phrótacal (Uimh. 37) maidir leis na hiarmhairtí airgeadais toisc Conradh CEGC a dhul in éag agus leis an gCiste Taighde um Ghual agus Cruach, atá i gceangal leis na Conarthaí.

               •Coimhdeacht (maidir le hinniúlacht neamheisiach)

                  Ní féidir na leasuithe ar Chlár Taighde RFCS atá beartaithe a dhéanamh ach ar leibhéal an Aontais, tríd an mbunús dlí a athbhreithniú.

               •Comhréireacht

               Tá an togra riachtanach chun go mbunófar na bearta is gá le haghaidh chur chun feidhme an Phrótacail, atá i gceangal le Conarthaí an Aontais, maidir leis na hiarmhairtí airgeadais toisc Conradh CEGC a dhul in éag agus leis an gCiste Taighde um Ghual agus Cruach.

               •An rogha ionstraime

               Ag féachaint don dara mír d’Airteagal 2 de Phrótacal (Uimh. 37), féadfaidh an Chomhairle, ag gníomhú di trí thromlach cáilithe ar thogra ón gCoimisiún agus tar éis dul i gcomhairle le Parlaimint na hEorpa, Cinneadh 2008/376/CE ón gComhairle a leasú.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Meastóireachtaí ex post/seiceálacha oiriúnachta ar an reachtaíocht atá ann cheana

                  Tá an togra bunaithe ar thorthaí ón tuarascáil seacht mbliana, ina ndéantar cleachtadh faireacháin ar Chlár Taighde RFCS, lena n‑áirítear measúnú ar na tairbhí ionchasacha, le cúnamh ó phainéal saineolaithe cáilithe
                     23
                  . Foilsíodh an tuarascáil seacht mbliana is déanaí an 5 Feabhra 2020
                     24
                  . Rinne na saineolaithe anailís ar fheidhmiú an Chláir Taighde RFCS, rinne siad measúnú ar na forbairtí teicneolaíocha agus ar thairbhí ionchasacha an chláir don earnáil agus don tsochaí, agus dhréachtaigh siad moltaí maidir le feabhas a chur an gclár, lena n‑áirítear athbhreithniú ar an mbunús dlí.

               •Comhairliúcháin leis na páirtithe leasmhara

                  Bhí páirtithe leasmhara RFCS páirteach i roinnt cruinnithe ad-hoc, cruinnithe de chuid Grúpaí Comhairleacha ar leith (An Grúpa Comhairleach um Ghual - CAG, An Grúpa Comhairleach um Chruach - SAG), agus cruinnithe de chuid an Choiste um Ghual agus Cruach (comhionann le Coiste an Chláir i bhFís 2020).

               •Bailiú agus úsáid saineolais

               Léiríodh réamhthorthaí na tuarascála faireacháin agus measúnaithe reatha ar RFSC sa seimineár dar teideal “Cruach agus Gual: Peirspictíocht Nua. Taighde agus Nuálaíocht Eorpach i mbun Gníomhaíochta” a d’óstáil an Coimisiún Eorpach an 28 Márta 2019 agus a raibh breis agus 100 páirtí leasmhar i láthair ann
                  25
               .

               •Measúnú tionchair

                  Ní gá measúnú tionchair a dhéanamh maidir leis an togra atá beartaithe.

               •Oiriúnacht rialála agus simpliú

                  Tá an togra bunaithe ar thorthaí na tuarascála seacht mbliana maidir le faireachán agus measúnú RFCS, ina bhforáiltear d’athbhreithniú rialta ar Chlár Taighde RFCS, lena n‑áirítear measúnú ar na tairbhí ionchasacha.

               •Cearta bunúsacha

               Tá an togra ag teacht le cosaint na gceart bunúsach.

               4.IMPLEACHTAÍ BUISÉADACHA

               Ní chruthaítear leis an togra aon dliteanas nua a bheidh le muirearú ar an mbuiséad ginearálta faoin CAI reatha.

               5.EILIMINTÍ EILE

               •Pleananna cur chun feidhme agus socruithe faireacháin, meastóireachta agus tuairiscithe

               Déanfar faireachán agus measúnú ar chur chun feidhme chlár RFCS in 2027.

               •Doiciméid mhíniúcháin (le haghaidh treoracha)

                  Neamhbhainteach.

               •Míniúchán mionsonraithe ar fhorálacha sonracha an togra

               Baineann an t‑athbhreithniú leis na forálacha atá i gCaibidil II, Ranna 1, 3 agus 4 de Chinneadh 2008/376/CE ón gComhairle (Airteagal 2 agus Airteagail 4 – 10). Ina theannta sin tá beartaithe mar chuid den athbhreithniú nuashonrú a dhéanamh ar Airteagail 28, 39 agus 41. Ar deireadh, tá sé beartaithe Airteagal 17a nua a chur isteach i measc na ngníomhaíochtaí incháilithe a leagtar amach i gCaibidil III, Roinn 2.

               Tá an t‑athbhreithniú ceaptha:

               ·na cuspóirí taighde maidir le gual (Airteagail 4, 5, 6, 7) a nuashonrú i gcomhréir leis an gComhaontú Glas don Eoraip agus leis an Sásra um Aistriú Cóir;

               ·na cuspóirí taighde maidir le cruach (Airteagail 8, 9, 10, agus 10a) a nuashonrú i gcomhréir leis an gComhaontú Glas don Eoraip agus leis an bPlean Infheistíochta d’Eoraip Inbhuanaithe;

               ·Airteagal 17a nua a chur isteach i measc gníomhaíochtaí incháilithe an Chláir Taighde RFCS chun ghníomhaíochtaí taighde faoi chomhpháirtíochtaí comhchláraithe Eorpacha a chur san áireamh i measc na ngníomhaíochtaí inchistithe. D’fhéadfadh comhpháirtíochtaí den chineál sin tacú go háirithe le taighde in earnáil na cruach trí phróisis táirgthe cruach beagnach saor ó charbón a fhorbairt faoi 2030, agus trí léiritheoirí ar na teicneolaíochtaí sin a mhéadú ó thaobh scála de ar an leibhéal tionsclaíoch;

               ·aisghairm a dhéanamh ar thagairt don chomhairliúchán leis an gCoiste (Airteagal 28 agus Airteagal 41) i gcás inarb ionann méid measta ranníocaíocht an Aontais Eorpaigh faoi Chlár Taighde RFCS agus EUR 0,6 milliún nó inar mó ná sin é;

               ·na rialacha ginearálta maidir le saineolaithe seachtracha a íoctar a leagtar síos sa Rialachán Airgeadais a dhéanamh infheidhme, in ionad córais speisialta do shaineolaithe faoin gClár Réime um Thaighde;

               ·aisghairm a dhéanamh ar an bhféidearthacht Ranna 3 agus 4 de Chaibidil II a leasú trí bhearta a chur chun feidhme (Airteagal 41), chun na prionsabail a chur i bhfeidhm mutatis mutandis is infheidhme maidir le cumhachtuithe arna dtabhairt i ngníomhartha reachtacha agus a leagtar amach i gComhaontú Idirinstitiúideach an 18 Meitheamh 2019 maidir le critéir neamhcheangailteacha i ndáil le cur i bhfeidhm Airteagal 290 agus Airteagal 291 den Chonradh ar Fheidhmiú an Aontais Eorpaigh
                  26
               .

               2020/0141 (NLE)

               Togra le haghaidh

               CINNEADH ÓN gCOMHAIRLE

               lena leasaítear Cinneadh 2008/376/CE maidir le glacadh Chlár Taighde an Chiste Taighde um Ghual agus Cruach agus maidir leis na treoirlínte teicniúla ilbhliantúla le haghaidh an chláir sin

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Phrótacal (Uimh. 37) maidir leis na hiarmhairtí airgeadais toisc Conradh CEGC a dhul in éag agus leis an gCiste Taighde um Ghual agus Cruach, atá i gceangal leis an gConradh ar an Aontas Eorpach (CAE) agus an Conradh ar Fheidhmiú an Aontais Eorpaigh, agus go háirithe an dara mír d’Airteagal 2 de,

               Ag féachaint don togra ón gCoimisiún Eorpach,

               Ag féachaint don tuairim ó Pharlaimint na hEorpa
                  27
               ,

               De bharr an mhéid seo a leanas:

               (1)Ar an 5 Deireadh Fómhair 2016, dhaingnigh an tAontas Comhaontú Pháras
                  28
               . Iarrtar leis an gcomhaontú idirnáisiúnta sin ar pháirtithe a bhfuil sé daingnithe acu treisiú leis an bhfreagairt dhomhanda ar bhagairt an athraithe aeráide tríd an teorainn a chur le hardú teochta domhanda go mbeidh sé go maith faoi bhun 2 °C.

               (2)I gcomhréir le Comhaontú Pháras, d’fhoilsigh an Coimisiún Eorpach an 11 Nollaig 2019 “An Comhaontú Glas don Eoraip” lenar gealladh go rachaidh an Coimisiún “i ngleic le dúshláin a bhaineann leis an gcomhshaol agus leis an aeráid” agus go ndéanfaidh sé “an tAontas a iompú ina shochaí chothrom agus rathúil, sochaí a mbeidh geilleagar nua-aimseartha iomaíoch tíosach ar acmhainní aici agus é gan glan-astaíochtaí gás ceaptha teasa ar bith faoi 2050, agus ina mbeidh fás eacnamaíoch scartha le húsáid acmhainní”
                  29
               . Sa Teachtaireacht maidir leis an gComhaontú Glas don Eoraip, lena leagtar amach straitéis nua fáis, fógraítear an gá atá le tacaíocht a thabhairt do theicneolaíochtaí ceannródaíocha maidir le cruach ghlan as a n‑eascróidh próiseas déanta cruach saor ó charbón faoi 2030, agus le féachaint an bhféadfaí úsáid a bhaint as cuid den chistiú atá faoi leachtú faoin gComhphobal Eorpach do Ghual agus Cruach. Luaitear freisin sa Teachtaireacht maidir leis an gComhaontú Glas don Eoraip gur ceart “gníomhaíochtaí agus beartais uile an Aontais a bheith ar aon dul le chéile chun cuidiú leis an Aontas aistriú rathúil cóir chuig todhchaí inbhuanaithe a bhaint amach”. I gcomhréir le “prionsabal na neamhdhíobhála”, atá cumhdaithe sa Teachtaireacht maidir leis an gComhaontú Glas a bhaint amach, tá athbhreithniú á dhéanamh ar chuspóirí taighde an Chláir Taighde RFCS ionas nach gcumhdófar a thuilleadh gníomhaíochtaí lena ndéantar eastóscadh, próiseáil agus úsáid neamhlaghdaithe guail a bhuanú.

               (3)Tá beartas uaillmhianach maidir leis an ngníomhaíocht aeráide á shaothrú ag an Aontas agus tá creat rialála curtha i bhfeidhm aige chun a sprioc le haghaidh 2030 maidir le laghdú astaíochtaí gás ceaptha teasa a bhaint amach. Go háirithe, leagtar amach i Rialachán (AE) 2018/1999
                  30
                an bonn reachtach maidir le rialachas iontaofa, cuimsitheach, costéifeachtach, trédhearcach agus intuartha an Aontais Fuinnimh agus na Gníomhaíochta Aeráide (sásra rialachais), lena n‑áiritheofar go ndéanfar cuspóirí agus spriocanna 2030 agus cuspóirí agus spriocanna fadteármacha an Aontais Fuinnimh a bhaint amach i gcomhréir le Comhaontú Pháras 2015 maidir le hathrú aeráide.

               (4)Sa Teachtaireacht uaidh dar teideal “Plean Infheistíochta d’Eoraip Inbhuanaithe. Plean Infheistíochta an Chomhaontaithe Ghlais don Eoraip”, d’fhógair an Coimisiún go bhfuil rún aige athbhreithniú a mholadh ar Chinneadh 2008/376/CE
                  31
                ón gComhairle, athbhreithniú darb aidhm freisin go gceadófar cistiú mórthionscadal ceannródaíoch taighde agus nuálaíochta maidir le déanamh cruach glaine, chomh maith le gníomhaíochtaí taighde in earnáil an ghuail i gcomhréir le prionsabail an tSásra um Aistriú Cóir.

               (5)Ina theannta sin, moltar sa tuarascáil ar an bhfaireachán agus an measúnú ar Chlár Taighde an Chiste Taighde um Ghual agus Cruach (“an Clár Taighde”) leasú a dhéanamh ar na cuspóirí taighde maidir le gual agus cruach a leagtar amach i Ranna 3 agus 4 de Chaibidil II de Cinneadh 2008/376/CE agus tacú le taighde ceannródaíoch in earnáil na cruach agus le tionscadail shuaithinseacha in earnáil an ghuail chomh maith.

               (6)Dá bhrí sin tá sé riachtanach cuspóirí an Chláir Taighde RFCS a ailíniú le comhaontuithe idirnáisiúnta, mar atá Comhaontú Pháras, agus le cuspóirí eolaíocha, teicneolaíocha agus polaitiúla an Aontais maidir le neodracht aeráide faoi 2050.

               (7)Tá sé léirithe ag comhpháirtíochtaí comhchláraithe go bhfuil siad éifeachtach maidir le hacmhainní a chomhthiomsú le haghaidh comhchuspóir Eorpach taighde. Chun cuidiú le geilleagar atá neodrach ó thaobh na haeráide de a bhaint amach faoi 2050, tá sé riachtanach an fhéidearthacht a leagan amach tacaíocht a sholáthar trí chomhpháirtíochtaí Eorpacha comhchláraithe, a bheidh i sineirgíocht le cláir eile agus seicheamhaithe i gcomhréir leo. D’fhéadfadh sé gurbh ionstraim fhoirfe comhpháirtíocht Eorpach maidir le hacmhainní a chomhthiomsú chun tacú le taighde ar theicneolaíochtaí ceannródaíocha le haghaidh astaíochtaí CO2 a laghdú in earnáil thionsclaíoch na cruach.

               (8)Ba cheart, dá bhrí sin, Cinneadh 2008/376/CE a leasú dá réir sin,

               TAR ÉIS AN CINNEADH SEO A GHLACADH:

               Airteagal 1

               Leasaítear Cinneadh 2008/376/CE mar a leanas:

               (1)In Airteagal 2, cuirtear an méid seo a leanas in ionad an dara mír:

               ‘Soláthrófar leis an gClár Taighde tacaíocht do thaighde comhoibríoch in earnáil an ghuail agus in earnáil na cruach. Soláthrófar tacaíocht do theicneolaíochtaí ceannródaíocha maidir le cruach ghlan leis an gClár Taighde freisin, teicneolaíochtaí a mbeidh tionscadail déanta cruach beagnach saor ó charbón mar thoradh orthu, agus tionscadail taighde le haghaidh bainistiú a dhéanamh ar aistriú cóir mianach guail a bhíodh ag feidhmiú roimhe seo nó mianaigh ghuail atá i bpróiseas a ndúnta i gcomhréir leis an Sásra um Aistriú Cóir agus i gcomhréir le hAirteagal 4(2) de Chinneadh 2003/76/CE ón gComhairle. Beidh an Clár Taighde comhsheasmhach le cuspóirí polaitiúla, eolaíocha agus teicneolaíocha an Aontais, agus comhlánófar leis na gníomhaíochtaí arna ndéanamh sna Ballstáit agus laistigh de chláir taighde an Aontais atá ann cheana, go háirithe an clár réime um thaighde, um fhorbairt theicneolaíoch agus um ghníomhaíochtaí taisealbhaidh (dá ngairfear “an Clár Réime um Thaighde” anseo feasta).’;

               (2)Cuirtear an méid seo a leanas in ionad Airteagal 4:

               ‘Airteagal 4

               Tacú le haistriú cóir earnáil an ghuail agus na réigiún guail

               1.Tacóidh tionscadail taighde leis an aistriú chuig geilleagar an Aontais a bheith neodrach ó thaobh na haeráide de faoi 2050, tionscadail lena mbainfidh mar chuspóir breoslaí iontaise a chéimniú amach, gníomhaíochtaí malartacha a fhorbairt ar iarshuíomhanna mianach agus damáiste don chomhshaol a sheachaint nó a athshlánú maidir le mianaigh ghuail atá i bpróiseas a ndúnta, mianaigh ghuail a bhíodh ag feidhmiú roimhe seo agus na limistéir máguaird. Is éard ar a ndíreoidh tionscadail go háirithe:

               (a)forbairt agus tástáil teicneolaíochtaí gabhála, úsáide agus stórála dé-ocsaíde carbóin;

               (b)úsáid fuinnimh geoiteirmigh ar iarshuíomhanna guail;

               (c)úsáidí neamh-fhuinneamhachais agus táirgeadh amhábhar ó dhramhaíl mianadóireachta agus iarmhair ó mhianaigh ghuail a bhíodh ag feidhmiú roimhe seo nó uathu sin atá á ndúnadh, agus é a mheas go cuí maidir leis an tionchar atá acu ar an aeráid agus ar an gcomhshaol, agus a dtionchar sláinte, go bhfuil sé íoslaghdaithe agus níos ísle ná réitigh mhalartacha;

               (d)athrú cuspóra a dhéanamh maidir le hiar-mhianaigh ghuail agus ligníte agus le bonneagar a bhaineann le gual, i gcomhréir le haistriú atá neodrach ó thaobh na haeráide de agus neamhdhíobhálach don chomhshaol;

               (e)forbairt clár éifeachtúil athscilithe agus uas-scilithe a chur chun cinn don lucht saothair a mbeidh tionchar orthu ag céimniú amach guail. Áirítear leis sin ar oiliúint agus athoiliúint lucht saothair atá fostaithe nó a bhí fostaithe cheana in earnáil an ghuail.

               2.Tabharfar aird ar leith ar cheannaireacht Eorpach a neartú maidir le bainistiú a dhéanamh ar aistriú na mianach guail a bhíodh ag feidhmiú roimhe seo agus ar aistriú bonneagair a bhaineann le gual trí réitigh theicneolaíocha agus neamhtheicneolaíocha, agus tacófar freisin le haistriú teicneolaíochta agus neamhtheicneolaíochta. Gníomhaíochtaí taighde a bhfuil na cuspóirí sin acu, cuirfear ar fáil leo tairbhí nithiúla aeráide agus comhshaoil i gcomhréir le cuspóir na neodrachta aeráide faoi 2050.’;

               (3)Cuirtear an méid seo a leanas in ionad Airteagal 5:

               ‘Airteagal 5

               Feabhas a chur ar shláinte agus sábháilteacht

               Cuirfear san áireamh sna tionscadail lena gcumhdaítear na gníomhaíochtaí dá dtagraítear in Airteagail 4 agus 6 saincheisteanna a bhaineann le sábháilteacht i mianaigh ghuail atá i bpróiseas a ndúnta agus i mianaigh ghuail a bhíodh ag feidhmiú roimhe seo d’fhonn feabhas a chur ar dhálaí oibre, ar shábháilteacht agus sláinte ceirde, agus ar shaincheisteanna comhshaoil atá dochrach don tsláinte chomh maith.

               Díreofar le tionscadail taighde ar ghalair a bhaineann le gníomhaíochtaí mianadóireachta agus is é is aidhm dó sin feabhas a chur ar shláinte na ndaoine a bhfuil cónaí orthu i réigiúin ghuail atá á n‑aistriú. Ina theannta sin áiritheofar le tionscadail taighde go mbíonn bearta cosanta ann agus mianaigh á ndúnadh agus i mianaigh a bhíodh ag feidhmiú roimhe seo.’;

               (4)Cuirtear an méid seo a leanas in ionad Airteagal 6:

               ‘Airteagal 6

               Íoslaghdú a dhéanamh ar thionchair chomhshaoil na mianach guail le linn a n‑aistrithe

               1.Le tionscadail taighde féachfar le híoslaghdú a dhéanamh ar thionchair na mianach guail atá i bpróiseas a ndúnta agus ar thionchair na mianach a bhíodh ag feidhmiú roimhe seo ar an atmaisféar, ar uisce agus ar ithreacha. Díreofar taighde ar acmhainní nádúrtha a chaomhnú agus a athbhunú do na glúine atá le teacht agus íoslaghdú a dhéanamh ar thionchar comhshaoil na mianach guail atá i bpróiseas a ndúnta agus na mianach a bhíodh ag feidhmiú roimhe seo..

               2.Tabharfar tús áite do thionscadail lena mbeartaítear ceann amháin nó níos mó díobh seo a leanas:

               (a)teicneolaíochtaí nua agus feabhsaithe chun truailliú an chomhshaoil a sheachaint, lena n‑áirítear sceitheadh meatáin, i mianaigh ghuail atá i bpróiseas a ndúnta, i mianaigh a bhíodh ag feidhmiú roimhe seo, agus sna limistéir máguaird (inter alia an t‑atmaisféar, an talamh, ithreacha agus uisce);

               (b)astaíochtaí gás ceaptha teasa ó fhosuithe guail atá i bpróiseas a ndúnta, go háirithe meatán, a ghabháil, a sheachaint agus a íoslaghdú;

               (c)dramhaíl mhianadóireachta, luaith cháithníneach agus táirgí díshulfaraithe ó mhianaigh ghuail i bpróiseas a ndúnta agus ó mhianaigh a bhíodh ag feidhmiú roimhe seo a bhainistiú agus a athúsáid, agus foirmeacha eile dramhaíola ina dteannta sin nuair is iomhchuí;

               (d)cairn dramhaíola a athchóiriú agus iarmhair thionsclaíocha ó tháirgeadh agus tomhaltas guail i réigiúin ghuail i mbun aistrithe;

               (e)maoschláir a chosaint agus uisce draenála mianaigh a íonú;

               (f)timpeallacht iarshuiteálacha nó suiteálacha i bpróiseas a ndúnta a bhain úsáid as gual a athshlánú, na limistéir máguaird san áireamh, go háirithe uisce, talamh, ithreacha agus an bhithéagsúlacht;

               (g)bonneagar dromchla a chosaint ar éifeachtaí turnaimh sa ghearrthéarma agus san fhadtéarma.’;

               (5)Aisghairtear Airteagal 7.

               (6)Cuirtear an méid seo a leanas in ionad Airteagal 8:

               ‘Airteagal 8

               Próisis nua, inbhuanaithe agus ísealcharbóin maidir le déanamh agus bailchríochnú cruach

               Díreofar le taighde agus forbairt theicneolaíoch (TFT) ar phróisis táirgthe cruach beagnach saor ó charbón a fhorbairt, a léiriú agus a fheabhsú d’fhonn cáilíocht táirgí a ardú agus táirgiúlacht a mhéadú. Cuid dhílis de na gníomhaíochtaí atá ag teastáil is ea astaíochtaí, ídiú fuinnimh, an lorg carbóin agus tionchair chomhshaoil eile a laghdú go suntasach, chomh maith le hacmhainní a chaomhnú. Tabharfar aghaidh le tionscadail taighde ar cheann amháin nó níos mó de na réimsí seo a leanas:

               (a)próisis agus oibríochtaí nua agus feabhsaithe beagnach saor ó charbón maidir le déanamh iarainn agus cruach, agus aird ar leith á tabhairt ar sheachaint dhíreach carbóin agus/nó ar úsáid chliste carbóin;

               (b)próisis chruach agus slabhraí próiseas a optamú (lena n‑áirítear déanamh iarainn agus cruach, próisis atá bunaithe ar leá fuíll athchúrsáilte, miotaleolaíocht thánaisteach, teilgean, rolladh, bailchríochnú agus/nó oibríochtaí brataithe) trí ionstraimíocht, brath airíonna táirgí idirmheánacha agus deiridh, samhaltú, rialú agus uathoibriú lena n‑áirítear digitiú, cur i bhfeidhm mórshonraí, agus/nó intleacht shaorga agus aon ardteicneolaíocht eile;

               (c)comhtháthú próiseas cruach agus éifeachtúlacht próiseas maidir le táirgeadh cruach beagnach saor ó charbón;

               (d)cothabháil agus iontaofacht uirlisí táirgthe cruach;

               (e)teicnící chun in-athchúrsáilteacht, athchúrsáil agus athúsáid cruach a mhéadú agus geilleagar ciorclach a fhorbairt;

               (f)teicnící chun éifeachtúlacht fuinnimh táirgthe cruach a mhéadú trí theas diomailte a athghabháil, caillteanas fuinnimh a chosc, teicnící téimh hibrideacha agus réitigh bainistíochta fuinnimh;

               (g)teicneolaíochtaí agus réitigh nuálacha le haghaidh na bpróiseas déanta iarainn agus cruach lena gcuirfear chun cinn gníomhaíochtaí trasearnála, tionscadail taispeána ina gcomhtháitear táirgeadh fuinnimh saor ó charbón nó a rannchuidíonn le geilleagar hidrigine glaine.’;

               (7)Cuirtear an méid seo a leanas in ionad Airteagal 9:

               ‘Airteagal 9

               Ardghráid cruach agus cineálacha cur i bhfeidhm

               Díreofar le TFT ar na riachtanais atá ag úsáideoirí cruach a shásamh chun táirgí nua beagnach saor ó charbón a fhorbairt agus ar dheiseanna nua margaidh a chruthú agus astaíochtaí agus tionchair chomhshaoil a laghdú ag an am céanna. I gcomhthéacs na dteicneolaíochtaí dá dtagraítear in Airteagal 8, tabharfar aghaidh le tionscadail taighde ar cheann amháin nó níos mó de na réimsí seo a leanas, agus é mar chuspóir próisis táirgthe cruach beagnach saor ó charbón a chur ar fáil san Aontas:

               (a)ardghráid nua cruach;

               (b)feabhsú airíonna cruach mar atá airíonna meicniúla agus fisiceacha, oiriúnacht le haghaidh tuilleadh próiseála, oiriúnacht le haghaidh feidhmeanna éagsúla agus dálaí oibre éagsúla;

               (c)an saol seirbhíse a fhadú, go háirithe trí chur le friotalaíocht cruach, struchtúir chruach maidir le teas agus creimeadh, tuirse mheicniúil agus theirmeach agus/nó éifeachtaí meathlaithe eile;

               (d)samhlacha ionsamhlúcháin tuarthacha maidir le micreastruchtúir, airíonna meicniúla agus próisis táirgthe;

               (e)teicneolaíochtaí a bhaineann le cruach agus ábhair eile a fhoirmiú, a tháthú agus a cheangal le chéile;

               (f)caighdeánú modhanna tástála agus meastóireachta;

               (g)cruacha ardfheidhmíochta le haghaidh feidhmeanna mar atá soghluaisteacht, lena n‑áirítear inbhuanaitheacht, modhanna éicidhearthóireachta, aisfheistiú, dearadh éadrom agus/nó réitigh sábháilteachta éadroma.’;

               (8)Cuirtear an méid seo a leanas in ionad Airteagal 10:

               ‘Airteagal 10

               Acmhainní a chaomhnú, an comhshaol a chosaint agus an geilleagar ciorclach

               Maidir le táirgeadh cruach agus úsáid chruach, cuid dhílis den obair TFT a bheidh in acmhainní a chaomhnú, éiceachórais a chosaint, an t‑aistriú chuig geilleagar ciorclach agus saincheisteanna sábháilteachta. Tabharfar aghaidh le tionscadail taighde ar cheann amháin nó níos mó de na réimsí seo a leanas:

               (a)teicnící chun cruach atá imithe i léig agus fotháirge ó fhoinsí éagsúla a athchúrsáil agus chun cur le caighdeán fuíll cruach;

               (b)cóireáil dramhaíola agus aisghabháil amhábhar tánaisteach luachmhar, lena n‑áirítear slaigeanna, taobh istigh agus taobh amuigh den ghléasra cruach;

               (c)rialú ar thruailliú agus an comhshaol a chosaint san áit oibre agus sa ghléasra cruach agus thart orthu: astaíochtaí gásacha, soladacha nó leachtacha, bainistiú uisce, torann, bolaithe, deannach, etc.;

               (d)gráid chruach agus struchtúir chóimeáilte a dhearadh chun aisghabháil fhurasta cruach le haghaidh athchúrsála nó athúsáide a éascú;

               (e)úsáid gás próisis agus díothú astaíochtaí dramhghás ó tháirgeadh cruach;

               (f)ó mheasúnú saolré agus smaointeoireacht saolré go dtí táirgeadh agus úsáid cruach.’;

               (9)Cuirtear Airteagal 10a nua isteach:

               ‘Airteagal 10a

               Bainistiú luchta saothair agus dálaí oibre

               Tabharfar aghaidh le tionscadail taighde ar cheann amháin nó níos mó de na réimsí seo a leanas:

               (a)inniúlachtaí a fhorbairt agus a scaipeadh chun coinneáil bord ar bhord le próisis nua táirgthe cruach atá beagnach saor ó charbón, mar atá digitiú, agus chun prionsabal na foghlama ar feadh an tsaoil a léiriú;

               (b)dálaí oibre a fheabhsú, lena n‑áirítear sláinte, sábháilteacht agus eirgeanamaíocht san áit oibre agus timpeall uirthi.’;

               (10)Cuirtear Airteagal 17a nua isteach:

               ‘Airteagal 17a

               Comhpháirtíochtaí Eorpacha

               1.Féadfar cuid den Chlár Taighde a chur chun feidhme trí Chomhpháirtíochtaí Eorpacha comhchláraithe arna mbunú i gcomhréir leis na rialacha a leagtar amach in [Airteagal 8 agus Iarscríbhinn III a ghabhann leis an Rialachán maidir le Fís Eorpach].

               2.Chun críocha an ailt seo, ciallaíonn Comhpháirtíocht Eorpach comhchláraithe tionscnamh arna ullmhú le rannpháirtíocht luath ó na Ballstáit, ina ngeallann an tAontas, mar aon le comhpháirtithe príobháideacha agus/nó poiblí (mar atá lucht tionscail, ollscoileanna, eagraíochtaí taighde, comhlachtaí a bhfuil misean seirbhíse poiblí acu ar an leibhéal áitiúil, réigiúnach, náisiúnta nó idirnáisiúnta nó eagraíochtaí sochaí sibhialta lena n‑áirítear fondúireachtaí agus ENRanna), go dtacóidh siad go comhpháirteach le clár gníomhaíochtaí taighde a fhorbairt agus a chur chun feidhme. Cuirtear Comhpháirtíochtaí Eorpacha comhchláraithe ar bun ar bhonn Meabhrán Tuisceana agus/nó socruithe conarthacha idir an Coimisiún agus na comhpháirtithe príobháideacha agus/nó poiblí den chineál sin lena sonraítear cuspóirí na comhpháirtíochta, gealltanais ghaolmhara maidir le ranníocaíochtaí airgeadais agus/nó ranníocaíochtaí comhchineáil na gcomhpháirtithe, táscairí feidhmíochta agus tionchair, agus na haschuir a sholáthrófar. Áirítear leo gníomhaíochtaí taighde comhlántacha a shainaithint a chuirfidh na comhpháirtithe agus an Clár Taighde chun feidhme.

               3.Faoi chuimsiú Comhpháirtíochtaí Eorpacha comhchláraithe, féadfar cistiú a sholáthar leis an gClár Taighde do ghníomhaíochtaí atá incháilithe faoin roinn seo, san fhoirm dá bhforáiltear faoi Airteagal 30. Ina theannta sin, féadfar cistiú a sholáthar leis i bhfoirm duaiseanna.’;

               (11)In Airteagal 28, cuirtear an méid seo a leanas in ionad mhír (4):

               ‘4. Déanfaidh an Coimisiún cinneadh maidir le roghnú na dtionscadal agus leithdháileadh na gcistí.’;

               (12)Cuirtear an méid seo a leanas in ionad Airteagal 39:

               ‘Airteagal 39

               Ceapadh saineolaithe neamhspleácha agus ardcháilithe

               Maidir le ceapadh saineolaithe neamhspleácha agus ardcháilithe dá dtagraítear in Airteagal 18, Airteagal 28(2) agus Airteagal 38, beidh feidhm ag na forálacha a leagtar amach in Airteagal 237 de Rialachán (AE) Uimh. 2018/1046 ó Pharlaimint na hEorpa agus ón gComhairle3.’;

               _________________________

               3 Rialachán (AE, Euratom) 2018/1046 ó Pharlaimint na hEorpa agus ón gComhairle an 18 Iúil 2018 maidir leis na rialacha airgeadais is infheidhme maidir le buiséad ginearálta an Aontais, lena leasaítear Rialacháin (AE) Uimh. 1296/2013, (AE) Uimh. 1301/2013, (AE) Uimh. 1303/2013, (AE) Uimh. 1304/2013, (AE) Uimh. 1309/2013, (AE) Uimh. 1316/2013, (AE) Uimh. 223/2014, (AE) Uimh. 283/2014, agus Cinneadh Uimh. 541/2014/AE agus lena n‑aisghairtear Rialachán (AE, Euratom) Uimh. 966/2012 (IO L 193, 30.7.2018, lch. 1).’;

               (13)In Airteagal 41, scriostar pointí (a) agus (c).

               Airteagal 2

               Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh. Beidh feidhm aige ón dáta a mbeidh feidhm ag Cinneadh 2003/76/CE nó ón 1 Eanáir 2021, cibé acu is déanaí.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Cinneadh 2008/376/CE ón gComhairle an 29 Aibreán 2008 maidir le glacadh Chlár Taighde an Chiste Taighde um Ghual agus Cruach agus maidir leis na treoirlínte teicniúla le haghaidh an chláir sin (IO L 130, 20.5.2008, lch. 7).

                     (2)

                        Ar fáil ag:
                  https://ec.europa.eu/info/publications/research-fund-coal-and-steel-monitoring-and-assessment-report_en

                     (3)

                        Chuir an Grúpa Comhairleach um Ghual agus an Grúpa Comhairleach um Chruach a dtuairimí in iúl an 3 agus an 4 Nollaig 2019 faoi seach. Tá faisnéis ar fáil sa Chlár de Ghrúpaí Saineolaithe an Choimisiúin:
                  https://ec.europa.eu/transparency/regexpert/index.cfm?do=groupDetail.groupMeeting&meetingId=18626

                     (4)

                        D’fhormhuin an Coiste um Ghual agus Cruach an cur chuige atá beartaithe an 19 Nollaig 2019.

                     (5)

                        Conradh Iltaobhach, Caibidil XXVII An Comhshaol, 7.d Comhaontú Pháras. Arna theacht i bhfeidhm an 4 Samhain 2016.

                     (6)

                        Teachtaireacht ón gCoimisiún Eorpach dar teideal “An Comhaontú Glas don Eoraip”, An Bhruiséil, 11 Nollaig 2019, COM(2019) 640.

                     (7)

                        Teachtaireacht ón gCoimisiún Eorpach dar teideal “Plean Infheistíochta d’Eoraip Inbhuanaithe. Plean Infheistíochta an Chomhaontaithe Ghlais don Eoraip” An Bhruiséil, 14 Eanáir 2020, COM(2020) 21.

                     (8)

                        Teachtaireacht ón gCoimisiún Eorpach dar teideal “Plean Gníomhaíochta le haghaidh Geilleagar Ciorclach Nua”, An Bhruiséil, 11 Márta 2020, COM(2020) 98.

                     (9)

                        Teachtaireacht ón gCoimisiún Eorpach dar teideal “Straitéis Thionsclaíoch Nua don Eoraip”, An Bhruiséil, 10 Márta 2020, COM(2020) 102.

                     (10)

                        Rialachán (AE, Euratom) 2018/1046 ó Pharlaimint na hEorpa agus ón gComhairle an 18 Iúil 2018 maidir leis na rialacha airgeadais is infheidhme maidir le buiséad ginearálta an Aontais, lena leasaítear Rialacháin (AE) Uimh. 1296/2013, (AE) Uimh. 1301/2013, (AE) Uimh. 1303/2013, (AE) Uimh. 1304/2013, (AE) Uimh. 1309/2013, (AE) Uimh. 1316/2013, (AE) Uimh. 223/2014, (AE) Uimh. 283/2014, agus Cinneadh Uimh. 541/2014/AE agus lena n‑aisghairtear Rialachán (AE, Euratom) Uimh. 966/2012 (IO L 193, 30.7.2018, lch. 1).

                     (11)

                        Cinneadh 2003/76/CE ón gComhairle an 01 Feabhra 2003 lena mbunaítear na bearta is gá chun an Prótacal a chur chun feidhme, an Prótacal a ghabhann leis an gConradh lena mbunaítear an Comhphobal Eorpach, maidir leis na hiarmhairtí airgeadais toisc Conradh CEGC a dhul in éag agus leis an gCiste Taighde um Ghual agus Cruach, IO L 29, 5.2.2003. Arna leasú le Cinneadh 2018/599 ón gComhairle an 16 Aibreán 2018.

                     (12)

                        Prótacal (Uimh. 37) maidir leis na hiarmhairtí airgeadais toisc Conradh CEGC a dhul in éag agus leis an gCiste Taighde um Ghual agus Cruach , IO L 115, 9.5.2008, lch. 327–328.

                     (13)

                        Cinneadh 2003/77/CE ón gComhairle an 1 Feabhra 2003 lena leagtar síos na treoirlínte airgeadais ilbhliantúla le haghaidh bainistiú shócmhainní CEGC agus é faoi leachtú agus, ar an leachtú a bheith críochnaithe, bainistiú shócmhainní an Chiste Taighde um Ghual agus Cruach, IO L 29, 5.2.2003, lch 25–27. Arna leasú le Cinneadh 2008/750/CE ón gComhairle.

                     (14)

                        Cúirt Iniúchóirí na hEorpa, “Athbhreithniú Uimh. 10/2019: An Comhphobal Eorpach do Ghual agus Cruach: tá foirceannadh ag dul ar aghaidh de réir mar a bheartaítear, ach níl cistiú le haghaidh taighde inbhuanaithe a thuilleadh” 2019. Ar fáil ar:
                  https://www.eca.europa.eu/lists/ecadocuments/rw19_10/rw_ecsc_en.pdf

                     (15)

                        COM(2019) 640

                     (16)

                  https://sustainabledevelopment.un.org/post2015/transformingourworld

                     (17)

                        COM(2019) 640, lch. 8, 9.

                     (18)

                        Prótacal (Uimh. 37) maidir leis na hiarmhairtí airgeadais toisc Conradh CEGC a dhul in éag agus leis an gCiste Taighde um Ghual agus Cruach a urramú. IO C 115, 9.5.2008, lch. 327-328.

                     (19)

                        COM(2020) 21, lch. 18.

                     (20)

                        Teachtaireacht ón gCoimisiún Eorpach, “Pláinéad Glan do Chách. Fís straitéiseach fhadtéarmach Eorpach chun geilleagar rachmasach, nua-aimseartha, iomaíoch agus aeráidneodrach a bhaint amach”, COM(2018) 773.

                     (21)

                        Togra le haghaidh Rialachán ó Pharlaimint na hEorpa agus ón gComhairle lena mbunaítear an creat chun aeráidneodracht a bhaint amach agus lena leasaítear Rialachán (AE) 2018/1999 (An Dlí Aeráide Eorpach)

                     (22)

                        Teachtaireacht ón gCoimisiún Eorpach dar teideal “Steel: Preserving sustainable jobs and growth in Europe” [Cruach: Poist agus fás inbhuanaithe a chaomhnú san Eoraip], COM(2016)155.

                     (23)

                        Foráiltear don tuarascáil faireachán agus mheasúnaithe sna forálacha a leagtar síos i gCinneadh Uimh. 2008/376/CE ón gComhairle arna fhoilsiú in Iris Oifigiúil an 20 Bealtaine 2008 tag. IO L 130/7 agus arna leasú le Cinneadh 2017/955 ón gComhairle an 29 Bealtaine 2017. Foráiltear don ghrúpa saineolaithe sin in C(2018) 3245 an 30.5.2018 - Cinneadh Cur Chun Feidhme ón gCoimisiún an 30.5.2018.

                     (24)

                        Ar fáil ag:
                  https://ec.europa.eu/info/publications/research-fund-coal-and-steel-monitoring-and-assessment-report_en

                     (25)

                        AS RTD sa Choimisiún Eorpach, “Cruach agus Gual: Taighde agus Nuálaíocht Eorpach i mbun Gníomhaíochta”, 2019. Ar fáil ar líne:
                  https://publications.europa.eu/s/mmQ7

                     (26)

                        Critéir Neamhcheangailteach maidir le cur i bhfeidhm Airteagal 290 agus Airteagal 291 den Chonradh ar Fheidhmiú an Aontais Eorpaigh — 18 Meitheamh 2019 (IO C 223, 3.7.2019, lch. 1–4).

                     (27)

                        IO C , , lch. .

                     (28)

                        Conradh Iltaobhach, Caibidil XXVII An Comhshaol, 7.d Comhaontú Pháras. Arna theacht i bhfeidhm an 4 Samhain 2016.

                     (29)

                        COM(2019) 640, lch. 2.

                     (30)

                        IO L 328, 21.12.2018, lch.1–77.

                     (31)

                        Cinneadh 2008/376/CE ón gComhairle an 29 Aibreán 2008 maidir le glacadh Chlár Taighde an Chiste Taighde um Ghual agus Cruach agus maidir leis na treoirlínte teicniúla le haghaidh an chláir sin (IO L 130, 20.5.2008, lch. 7).